Bjarne Laustsen (S), 2012-03-01:
Tak, formand.
Nu har Venstres ordfører gennemgået en lang række af de ting, som er i lovforslaget her, L 93, vedrørende fiskeriloven, og det var for så vidt ganske udmærket, selv om Venstre har lidt betænkeligheder på nogle af områderne, men det må vi prøve at kigge på under udvalgsarbejdet.
Det her lovforslag handler jo dybest set om, at der skal være adgang til fiskeri på nogle lige og fair vilkår, og det betyder også, at der er en vis form for solidaritet i det her, sådan at de, der gør det godt, de, der gør det ordentligt og har et bæredygtigt fiskeri, jo ikke skal straffes for, at der er nogle, der ikke kan finde ud af det.
Tværtimod er vi nødt til her at have et regelsæt, der gør, at vi selvfølgelig får nogle muligheder for at kunne sanktionere og straffe dem, der ikke kan forstå, at fiskeriet skal være bæredygtigt.
Og det her system er jo bygget op omkring kontrolforordningen, og så er det sådan, at man til syvende og sidst helt kan forbyde dem at fiske.
Noget nyt i det her er jo også, at man ikke bare går efter fartøjsejeren, men også efter fartøjsføreren, og det siger sig selv, at det er ganske udmærket, for det er jo trods alt den enkelte fartøjsfører, der har ansvaret for skibet og dermed også kan afgøre, hvor man skal fiske henne, og hvordan man skal fiske.
Hvis de overtræder reglerne, synes jeg, det er fornuftigt, at lovforslaget her også rammer dem.
Der er også en lang række andre ting heri vedrørende laks, og i princippet er laks jo fredede, så derfor er det også fornuftigt at have nogle meget klare regler for, hvordan man udfører noget laksefiskeri i forbindelse med pleje og avlsarbejde og andet.
At der står noget om det, er vi også tilfredse med.
Så er der en del vedrørende finansloven for 2012, der handler om, at der er behov for, at fisketegnet – et system, vi har kendt gennem mange år – stiger en smule.
Pengene går jo direkte til yngelpleje og bliver betalt af dem, der er ude at lystfiske, og så er der jo også fritidsfiskertegnet, som bliver på 300 kr.
Der er jo helt klart også i forhold til de muligheder, der er, en stor rabat ved at købe et fisketegn til hele året for 185 kr.
Så det er vi tilfredse med.
Så indeholder lovforslaget som sagt også en mulighed for, at ministeren kan beslutte noget om de rådgivende udvalg, som man er nødt til at have i et system som vores, så man kan nedsætte en række rådgivende udvalg med dem, der skal leve efter reglerne, dem, der har mulighed for at øve indflydelse på erhvervene.
Det ved jeg at fiskerne er meget interesserede i, for det er jo derigennem, man kan få indflydelse på det arbejde, der ligger her.
Derfor er det også meget fint.
Der er sket en række sammenlægninger osv., der gør, at der er behov for, at der kommer en justering på det her område.
Jeg har sådan set ikke andet at sige til det, end at hvis der måtte være nogle ting at diskutere – hvad også spørgsmålene fra den konservative ordfører drejede sig om – med hensyn til f.eks. uddannelsespladser osv., er vi selvfølgelig parate til at kigge på det.
For det er sådan, at det kun er godt, hvis det også kan blive bedre for fiskerierhvervet med hensyn det problem, de har haft igennem mange år med at tage lærlinge ind.
Så det er vi helt tilfredse med.
Jeg skulle også hilse fra Socialistisk Folkeparti, SF, og sige, at de også støtter forslaget.